ଭୁବନେଶ୍ୱର : ଅର୍ଥ ବିଭାଗ ସାଂସ୍କୃତିକ ସଂଘର ୨ ଦିନିଆ ୫୬ତମ ବାର୍ଷିକ ଉତ୍ସବକୁ ମୁଖ୍ୟ ଶାସନ ସଚିବ ସୁରେଶ ଚନ୍ଦ୍ର ମହାପାତ୍ର ସ୍ଥାନୀୟ ରବିନ୍ଦ୍ର ମଣ୍ଡପ ପରିସରରେ ଉଦ୍ଘାଟନ କରିଛନ୍ତି । ଅର୍ଥ ବିଭାଗ ପ୍ରମୁଖ ଶାସନ ସଚିବ ବିଶାଳ କୁମାର ଦେବ ଏବଂ ସ୍ୱତନ୍ତ୍ର ଶାସନ ସଚିବ ଶ୍ରୀ ନିଧି କୁମାର ରାଉତରାୟଙ୍କ ଉପସ୍ଥିତିରେ ମୁଖ୍ୟ ଶାସନ ସଚିବ ପ୍ରଦୀପ ପ୍ରଜ୍ୱଳନ କରି ଉତ୍ସବର ଶୁଭାରମ୍ଭ କରିଥିଲେ ।
ନିଜର ଉଦ୍ଘାଟନୀ ଅବିଭାଷଣରେ ମୁଖ୍ୟ ଶାସନ ସଚିବ ଶ୍ରୀ ମହାପାତ୍ର କହିଥିଲେ ଯେ ଆର୍ଥିକ ନିଅଣ୍ଟିଆ ସ୍ଥିତିରୁ ଆମ ରାଜ୍ୟ ବର୍ତ୍ତମାନ ଏକ ଦୃତ ବିକାଶଶୀଳ ରାଜ୍ୟରେ ପରିଣତ ହୋଇଛି । ଏହି ପ୍ରକ୍ରିୟା ମଧ୍ୟରେ ପ୍ରଗତିଶୀଳ ଆର୍ଥିକ ସଂସ୍କାର ଏବଂ ଉତ୍ତମ ଆର୍ଥିକ ପରିଚାଳନା ଅବଦାନ ଅନେକ । ଏ ସବୁର ସଠିକ୍ କାର୍ଯ୍ୟାନ୍ୱୟନ ନିମନ୍ତେ ଶ୍ରୀ ମହାପାତ୍ର ଅର୍ଥ ବିଭାଗରେ କାର୍ଯ୍ୟରତ ବିଭିନ୍ନ ବର୍ଗର ଅଧିକାରୀ ଏବଂ କର୍ମଚାରୀମାନଙ୍କୁ ସାଧୁବାଦ ଜଣାଇଥିଲେ ।
ରାଜସ୍ୱ ସଂଗ୍ରହ, ଟ୍ରେଜରୀ ବ୍ୟବସ୍ଥା ସଂସ୍କାର, ଏଫ୍.ଆର୍.ବି.ଏମ୍. ଆଇନ୍ର ଅନୁପାଳନ, ସମନ୍ୱିତ ଆର୍ଥିକ ପରିଚାଳନା ବ୍ୟବସ୍ଥା ଆଦି କ୍ଷେତ୍ରରେ ଅର୍ଥ ବିଭାଗ ଅଧିକାରୀମାନଙ୍କ କାର୍ଯ୍ୟ ଦକ୍ଷତା ଯୋଗୁ ଓଡ଼ିଶା ଜାତୀୟ ସ୍ତରରେ ସ୍ୱୀକୃତି ଲାଭ କରିଛି ବୋଲି ଶ୍ରୀ ମହାପାତ୍ର କହିଥିଲେ । ରାଜ୍ୟର ବିକାଶକୁ ନୂତନ ଉଚ୍ଚତର ସ୍ତରକୁ ନେବା ନିମନ୍ତେ ନିଷ୍ଠାପର ପ୍ରୟାସ ଜାରି ରଖିବାକୁ ମୁଖ୍ୟ ଶାସନ ସଚିବ ସମସ୍ତ ଅଧିକାରୀମାନଙ୍କୁ ପରାମର୍ଶ ଦେଇଥିଲେ ।
ପ୍ରମୁଖ ଶାସନ ସଚିବ ଶ୍ରୀ ବିଶାଳ କୁମାର ଦେବ କହିଥିଲେ ଯେ ବର୍ତ୍ତମାନ ଆର୍ଥିକ ପରିଚାଳନା କ୍ଷେତ୍ରରେ ଓଡ଼ିଶା ଏକ ଆଗୁଆ ରାଜ୍ୟର ମାନ୍ୟତା ହାସଲ କରିଛି । ଆଗାମୀ ଦିନରେ ନିଜ ନିଜର କାର୍ଯ୍ୟକୁ ଅଧିକ ତ୍ୱରିତ ଏବଂ ଲକ୍ଷ୍ୟଭେଦୀ କରିବା ପାଇଁ ଅଧିକ ବୈଷୟିକ କୌଶଳ ପ୍ରୟୋଗ କରିବା ନିମନ୍ତେ ଶ୍ରୀ ଦେବ ସମସ୍ତଙ୍କୁ ପରାମର୍ଶ ଦେଇଥିଲେ । ସ୍ୱତନ୍ତ୍ର ଶାସନ ସଚିବ ଶ୍ରୀ ରାଉତରାୟ କର୍ମ ନିପୁଣତା ସହ ସୃଜନାତ୍ମକ ଏବଂ ସାମାଜିକ କାର୍ଯ୍ୟ ପାଇଁ ସଂଘର ସଦସ୍ୟମାନଙ୍କୁ ପ୍ରଶଂସା କରିଥିଲେ । ସାଂସ୍କୃତିକ ସଂଘର ସଭାପତି ଶ୍ରୀ ତରୁଣ ଚନ୍ଦ୍ର ପାଲ୍ଙ୍କ ସଭାପତିତ୍ୱରେ ଅନୁଷ୍ଠିତ ଏହି ଉଦ୍ଘାଟନୀ ପର୍ଯ୍ୟାୟରେ ସଂପାଦକ ଶ୍ରୀ ଭକ୍ତରାମ ପଟ୍ଟନାୟକ ସଂଘର କାର୍ଯ୍ୟକଳାପ ସମ୍ୱନ୍ଧିତ ବାର୍ଷିକ ବିବରଣୀ ପାଠ କରିଥିଲେ ।
ଏହି ଅବସରରେ ମୁଖ୍ୟ ଶାସନ ସଚିବ ପ୍ରବନ୍ଧ, ବକୃତା ଓ ଗଳ୍ପ ରଚନା ଆଦି ସୃଜନାତ୍ମକ ପ୍ରତିଯୋଗିତାରେ ୧ମ, ୨ୟ ଏବଂ ୩ୟ ସ୍ଥାନ ଅଧିକାର କରିଥିବା ଅଧିକାରୀ ଏବଂ କର୍ମଚାରୀମାନଙ୍କୁ ପ୍ରମାଣପତ୍ର ଓ ପୁରଷ୍କାର ଦେଇ ଉତ୍ସାହିତ କରିଥିଲେ । ପାରା ବ୍ୟାଡ୍ମିଟନ୍ ଖେଳର ଜାତୀୟ ଏବଂ ଆନ୍ତର୍ଜାତୀୟ ଟୁର୍ଣ୍ଣାମେଣ୍ଟ୍ରେ ଗୋଲଡ୍ ମେଡାଲ୍ ହାସଲ କରି ରାଜ୍ୟ ତଥା ଦେଶ ପାଇଁ ଗୌରବ ଆଣି ଥିବାରୁ ଅର୍ଥ ବିଭାଗ ଅଧିକାରୀ ଶ୍ରୀ ଦୀପ୍ ରଂଜନ ବିଶୋଇଙ୍କୁ ମୁଖ୍ୟ ଶାସନ ସଚିବ ସିଲ୍ ଓ ମାନପତ୍ର ଦେଇ ସମ୍ବର୍ନ୍ଧିତ କରିଥିଲେ । ୨ ଦିନ ଧରି ଅନୁଷ୍ଠିତ ହେବାକୁ ଥିବା ନାଟକରେ ଅଭିନୟ କରିଥିବା କଳାକାରମାନଙ୍କୁ ମଧ୍ୟ ମୁଖ୍ୟ ଶାସନ ସଚିବ ଶ୍ରୀ ମହାପାତ୍ର ଓ ପ୍ରମୁଖ ଶାସନ ସଚିବ ଶ୍ରୀ ଦେବ ସମ୍ମାନିତ କରିବାସହ ସଘଂର ମୁଖପତ୍ର 'କୌଟିଲ୍ୟ' କୁ ଉ ନ୍ମୋଚନ କରିଥିଲେ  ।
ସୂଚନାଯୋଗ୍ୟ, ବାର୍ଷିକ ଉତ୍ସବ ଉପଲକ୍ଷେ ବିଭିନ୍ନ ବର୍ଗର ଅଧିକାରୀମାନେ ମିଶି ସଂସ୍କାରଧର୍ମୀ ପାରିବାରିକ ନାଟକ "ଧରା ଆଖିରେ ଲୁହ" ନାଟକ ପରିବେଷଣ କରିଥିଲେ । ନାଟ୍ୟକାର ଡ଼ଃ କୈଳାସ ମଲ୍ଲିକଙ୍କ ଦ୍ୱାରା ରଚିତ ଏହି ନାଟକରେ ନିର୍ଦ୍ଦେଶକ ଶ୍ରୀ ହରେନ ସାହୁ ନିର୍ଦ୍ଦେଶନା ଏବଂ ସମ୍ବିତ ଓ ଧିରେନ୍ ସହ ନିର୍ଦ୍ଦେଶନା ଦେଇଥିଲେ । ବିଭାଗୀୟ ଅଧିକାରୀମାନଙ୍କ କଳା ନୈପୁଣ୍ୟ ଓ ନିଖୁଣ ଅଭିନୟ ଦର୍ଶକମାନଙ୍କୁ ମନ୍ତ୍ରମୁଗ୍ଧ କରିଥିଲା ।
